Siis saabuvad õuele esimesed taimed. Kus olid nad talvel, kes seda teab, nemad valjuhäälselt ei tervita, hiilivad niisama vaikselt taeva poole, kusagil vesimuti kohutavate mullakuhilate tagant. Kas  pole kummaline, et kevadel sisaldavad rohusööjatele hädatarvilikke aineid sellised rohttaimed, kelle poole suvel mitte ainult et ei vaadata, vaid kellest ka igal võimalikul moel lahti saada tahetakse? Naadid, võililled, nõgesed on kevadel kõige vitamiinide ja mikroelementide rikkamad. Need on pioneertaimed, ja küllap on nende vitaalsuse võti just nimelt oskuses talletada endasse vitaalsuseks vajalikke aineid. Kas tegi siis Jumal nõnda, et lõi sellised taimed, kelle söömise läbi rohusööjad kevadel ellu  jääksid?